《大雪不出寄阳翟宁陵》
宋代·吕本中

簿书终岁忙，风雪一日静。闭门近残火，稍觉诸事胜。

平生汗漫游，已负麋鹿性。微官不能归，但见日月竞。

老人去已远，我行复未定。训言实在耳，无因问温凊。

归心止阳翟，悲梦识新郑。大女痴无比，有语多未听。

小女索乳啼，不与穷屋称。想唤添丁来，与汝相和应。

低头坐儿曹，气血安得盛。非无车马心，未忍求捷径。

顾自阻饥寒，畴能免讥评。诸郎何时逢，相作玉树映。

文章有活法，得与前古并。默念智与成，犹能愈吾病。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。